ddrg/super_eurlex huggingface dataset:
Sklep Sveta

z dne 18. februarja 2003

o sklenitvi Sporazuma v obliki izmenjave pisem med Združenim kraljestvom Velike Britanije in Severne Irske v imenu otoka Man in Evropsko skupnostjo o razširitvi pravnega varstva podatkovnih baz, predvidenega v poglavju III Direktive 96/9/ES, na otok Man

(2003/239/ES)

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti,

ob upoštevanju Direktive 96/9/ES Evropskega parlamenta in Sveta z dne 11. marca 1996 o pravnem varstvu podatkovnih baz [1], zlasti člena 11(3) Direktive,

ob upoštevanju predloga Komisije [2],

ob upoštevanju naslednjega:

(1) Pravica, predvidena v členu 7 Direktive 96/9/ES, velja za podatkovne baze, katerih izdelovalci ali imetniki pravice izpolnjujejo pogoje za varstvo iz člena 11(1) in (2) navedene direktive.

(2) Zakonodaja otoka Man o varstvu podatkovnih baz je skladna z določbami Direktive 96/9/ES in varuje podatkovne baze na ravni, ki je enaka ravni varstva iz poglavja III navedene direktive. Otok Man namerava področje uporabe te zakonodaje razširiti na državljane držav članic Evropske unije, fizične osebe, ki imajo svoje običajno prebivališče na ozemlju države članice, in družbe ali podjetja, ki so bila ustanovljena v skladu z zakoni ene od držav članic in imajo svoj registrirani sedež, osrednjo upravo ali glavno poslovno enoto v državi članici.

(3) Zakonodaja otoka Man zato izpolnjuje pogoje za razširitev varstva, predvidenega v poglavju III Direktive 96/9/ES. Vendar trajanje tega razširjenega varstva ne sme presegati trajanja varstva v skladu s členom 10 Direktive 96/9/ES.

(4) Sporazum v obliki izmenjave pisem o razširitvi varstva, predvidenega v poglavju III Direktive 96/9/ES, na otok Man, je zato treba odobriti –

SKLENIL:

Člen 1

Sporazum v obliki izmenjave pisem med Združenim kraljestvom Velike Britanije in Severne Irske v imenu otoka Man in Evropsko skupnostjo o razširitvi pravnega varstva podatkovnih baz, predvidenega v poglavju III Direktive 96/9/ES, na otok Man, se odobri v imenu Skupnosti.

Besedilo sporazuma v obliki izmenjave pisem je navedeno v Prilogi.

Člen 2

Predsednik Sveta je s tem pooblaščen, da imenuje osebo, pooblaščeno za podpis pisma Združenemu kraljestvu Velike Britanije in Severne Irske, da izrazi privolitev Skupnosti, da sprejme svoje obveze.

V Bruslju, 18. februarja 2003

Za Svet

Predsednik

N. Christodoulakis

[1] UL L 77, 27.3.1996, str. 20.

[2] UL C 331 E, 31.12.2002, str. 313.

--------------------------------------------------
Sklep Sveta

z dne 19. decembra 2002

o sklenitvi Sporazuma v obliki izmenjave pisem med Evropsko skupnostjo in Združenimi državami Amerike o spremembi koncesij za žita, predvidenih v listi CXL ES, priloženi GATT 1994

(2003/254/ES)

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti člena 133 v povezavi s prvim stavkom prvega pododstavka člena 300(2) Pogodbe,

ob upoštevanju predloga Komisije,

ob upoštevanju naslednjega:

(1) Svet je 26. julija 2002 pooblastil Komisijo, da v skladu s členom XXVIII GATT 1994 začne pogajanja s ciljem spremeniti nekatere koncesije za žita. V skladu s tem je Evropska skupnost 26. julija 2002 uradno obvestila WTO o svoji nameri, da spremeni nekatere koncesije v listi CXL ES.

(2) Komisija je pogajanja vodila ob posvetovanju z odborom, ustanovljenim s členom 133 Pogodbe in v skladu s pogajalskimi direktivami, ki jih je izdal Svet.

(3) Komisija je po pogajanjih z Združenimi državami Amerike, članico WTO, ki jo zanimajo dobave v znatnem obsegu, sklenila Sporazum v obliki izmenjave pisem.

(4) Sporazum v obliki izmenjave pisem med Evropsko Skupnostjo in Združenimi državami Amerike je torej treba potrditi.

(5) Da se zagotovi popolna uporaba Sporazuma od 1. januarja 2003 in do spremembe Uredbe Sveta (EGS) št. 1766/92 z dne 30. junija 1992 o skupni ureditvi trga za žita [1], je treba Komisijo pooblastiti za sprejetje začasnih odstopanj od navedene uredbe.

(6) Ukrepe, potrebne za izvajanje tega sklepa, je treba sprejeti v skladu s Sklepom Sveta 1999/468/ES z dne 28. junija 1999o določitvi postopkov za uresničevanje Komisiji podeljenih izvedbenih pooblastil [2] –

SKLENIL:

Člen 1

Sporazum v obliki izmenjave pisem med Evropsko skupnostjo in Združenimi državami Amerike o spremembi koncesij za žita, predvidenih v listi CXL ES, priloženi GATT 1994, se potrdi v imenu Skupnosti.

Besedilo sporazuma je priloženo temu sklepu.

Člen 2

Če je to potrebno za omogočanje popolne uporabe tega sporazuma od 1. januarja 2003 naprej, lahko Komisija odstopa od Uredbe (EGS) št. 1766/92, v skladu s postopkom iz člena 3(2) tega sklepa, dokler navedena uredba ni spremenjena, vendar najpozneje do 30. junija 2003.

Člen 3

1. Komisiji pomaga Upravljalni odbor za žita, ustanovljen s členom 23 Uredbe (EGS) št. 1766/92.

2. Kadar koli se navaja ta odstavek, se uporabljata člena 4 in 7 Sklepa 1999/468/ES.

Rok, določen v členu 4(3) Sklepa 1999/468/ES, je en mesec.

3. Odbor sprejme svoj poslovnik.

Člen 4

Predsednik Sveta je s tem sklepom pooblaščen, da imenuje pooblaščenca za podpis sporazuma v obliki izmenjave pisem, ki zavezuje Skupnost.

V Bruslju, 19. decembra 2002

Za Svet

Predsednik

M. Fischer Boel

[1] UL L 181, 1.7.1992, str. 21. Uredba, kakor je bila nazadnje spremenjena z Uredbo (ES) št. 1666/2000 (UL L 193, 29.7.2000, str. 1).

[2] UL L 184, 17.7.1999, str. 23.

--------------------------------------------------
Odločba Komisije

z dne 13. marca 2003

o spremembi Odločbe 2002/657/ES glede določitve zahtevane spodnje meje zaznavanja (MRPL) za nekatere ostanke škodljivih snovi v hrani živalskega izvora

(notificirano pod dokumentarno številko K(2003) 764)

(Besedilo velja za EGP)

(2003/181/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 96/23/ES z dne 29. aprila 1996 o ukrepih za spremljanje določenih snovi in njihovih ostankov v živih živalih in živalskih proizvodih ter razveljavitvi direktiv 85/358/EGS in 86/469/EGS ter odločb 89/187/EGS in 91/664/EGS [1] in zlasti drugega pododstavka člena 15(1) Direktive,

ob upoštevanju naslednjega:

(1) Prisotnost ostankov škodljivih snovi v proizvodih živalskega izvora je problem za javno zdravje.

(2) Predvideti je treba postopno določitev zahtevanih spodnjih meja zaznavanja (MRPL) analitskih metod za snovi, za katere ni določena nobena dovoljena meja, in zlasti za tiste snovi, katerih uporaba v Skupnosti ni dovoljena ali je izrecno prepovedana, da se zagotovi usklajeno izvajanje Direktive 96/23/ES.

(3) Zaradi odkritja kloramfenikola, nitrofuranov in medroksiprogesteron acetata v hrani živalskega izvora je bila v posvetovanju z referenčnimi laboratoriji Skupnosti, nacionalnimi referenčnimi laboratoriji in državami članicami dogovorjena usklajena raven spodnje meje zaznavanja MRPL za te snovi.

(4) Vendar pa je uporaba ene od zgoraj navedenih snovi za zootehnične namene še naprej dovoljena pod strogimi pogoji, določenimi v členu 5 Direktive 96/22/ES.

(5) Določiti je treba usklajene vrednosti za nadzor nad temi snovmi, da se zagotovi enaka raven varstva potrošnikov po vsej Skupnosti. Odločbo Komisije 2002/657/ES [2] je zato treba ustrezno spremeniti.

(6) Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali –

SPREJELA NASLEDNJO ODLOČBO:

Člen 1

Odločba 2002/657/ES se spremeni:

1. v členu 2 se "Priloga" nadomesti s "Priloga I";

2. v členu 3(b) in (c) se "Priloga" nadomesti s "Priloga I";

3. Člen 4 se nadomesti z:

"Države članice zagotovijo, da analitske metode, uporabljene za odkrivanje naštetih snovi, ustrezajo spodnjim zahtevanim mejam zaznavanja (MRPL), določenimi v Prilogi II za matrikse iz navedenega člena:

(a) kloramfenikol;

(b) metaboliti nitrofuranov;

(c) medroksiprogesteron."

4. Besedilo iz Priloge k tej odločbi se doda kot Priloga II.

Člen 2

Ta odločba je naslovljena na države članice.

V Bruslju, dne 13.maja 2003

Za Komisijo

David Byrne

Član Komisije

[1] UL L 125, 23.5.1996, str. 10.

[2] UL L 221, 17.8.2002, str. 8.

--------------------------------------------------

PRILOGA

PRILOGA II

Zahtevane spodnje meje zaznavanja

Snov in/ali metabolit | Matriksi | MRPL |

Kloramfenikol | Meso | |

Jajca | 0,3 μg/kg |

Mleko |

Urin |

Proizvodi iz ribogojstva |

Med |

Medroksiprogesteron acetat | Ledvična maščoba prašičev | 1 μg/kg |

Metaboliti nitrofurana | | |

—furazolidon | Perutninsko meso | za vse 1 μg/kg |

—furaltadon | Proizvodi iz ribogojstva |

—nitrofurantoin |

—nitrofurazon |

--------------------------------------------------
Sklep Sveta

z dne 27. februarja 2003

o spremembah Sklepa 2000/265/ES o vzpostavitvi finančne uredbe za urejanje proračunskih vidikov, na podlagi katerih namestnik generalnega sekretarja Sveta upravlja pogodbe, ki jih sklene v svojem imenu in za račun držav članic, v zvezi s postavitvijo in delovanjem komunikacijske infrastrukture za schengensko okolje "Sisnet"

(2003/171/ES)

SVET EVROPSKE UNIJE JE –

ob upoštevanju prvega stavka drugega pododstavka člena 2(1) Protokola, ki je Priloga k Pogodbi o Evropski uniji in k Pogodbi o ustanovitvi Evropske skupnosti ter vključuje schengenski pravni red v okvir Evropske unije (v nadaljnjem besedilu "Schengenski protokol"),

ob upoštevanju naslednjega:

(1) Sklep 1999/870/ES [1] je pooblastil namestnika generalnega sekretarja Sveta, da v okviru vključitve schengenskega pravnega reda v okvir Evropske unije deluje kot zastopnik nekaterih držav članic za sklepanje pogodb v zvezi s postavitvijo in delovanjem komunikacijske infrastrukture za schengensko okolje "Sisnet" ter za upravljanje takih pogodb.

(2) Finančne obveznosti, ki izhajajo iz teh pogodb, ne bremenijo splošnega proračuna Evropskih skupnosti. Zato ne veljajo določbe Finančne uredbe z dne 21. decembra 1977, ki se uporabljajo za splošni proračun Evropskih skupnosti [2].

(3) V skladu s tem je bila s Sklepom 2000/265/ES [3] sprejeta finančna uredba, ki določa posebna pravila, ki opredeljujejo podrobne postopke za pripravo in izvrševanje proračuna, potrebnega za kritje stroškov, ki nastanejo pri sklepanju pogodb, za izpolnjevanje obveznosti, ki izhajajo iz navedenih pogodb, ko so te sklenjene, za izterjavo prispevkov, ki naj jih plačajo zadevne države, ter za pripravo in revidiranje izkazov.

(4) Na podlagi določb Uredbe (ES, Euratom) št. 1605/2002 - nova finančna uredba Evropskih skupnosti – so bile sprejete nekatere spremembe postopkov institucij Skupnosti na področju notranjega finančnega nadzora, zato je potrebna tehnična prilagoditev finančne uredbe iz Sklepa 2000/265/ES.

(5) Ta sklep pomeni nadaljnji razvoj schengenskega pravnega reda v smislu Schengenskega protokola –

SKLENIL:

Člen 1

Člen 14 Sklepa 2000/265/ES se nadomesti:

"Člen 14

Nalogo finančnega nadzornika opravlja uradnik ali uslužbenec generalnega sekretariata Sveta, ki je v ta namen imenovan s sklepom namestnika generalnega sekretarja, ki opredeli pogoje tega nadzora."

Člen 2

1. Ta sklep se uporablja od 1. januarja 2003.

2. Ta sklep se objavi v Uradnem listu Evropske unije.

V Bruslju, 27. februarja 2003

Za Svet

Predsednik

M. Chrisochoïdis

[1] UL L 337, 30.12.1999, str. 41.

[2] Kakor je bila preoblikovana z Uredbo (ES, Euratom) št. 1605/2002 (UL L 248, 16.9.2002, str. 1).

[3] UL L 85, 6.4.2000, str. 12. Sklep, kakor je bil spremenjen s Sklepom 2000/664/ES (UL L 278, 31.10.2000, str. 24).

--------------------------------------------------
Sklep Komisije

z dne 16. decembra 2002

o nadaljevanju primerjalnih poskusov in testiranja razmnoževalnega materiala okrasnih rastlin Chamaecyparis, Ligustrum vulgare in Euphorbia fulgens v skladu z Direktivo Sveta 98/56/ES

(Besedilo velja za EGP)

(2002/982/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 98/56/ES z dne 20. julija 1998 o trženju razmnoževalnega materiala okrasnih rastlin [1],

ob upoštevanju Odločbe Komisije 2001/898/ES z dne 12.decembra 2001 o postopkih za primerjalne poskuse in testiranje razmnoževalnega materiala okrasnih rastlin v skladu z Direktivo Sveta 98/56/ES [2] ter zlasti člena 2,

ob upoštevanju naslednjega:

(1) Odločba 2001/898/ES opredeljuje postopke za primerjalne poskuse in testiranje, ki jih je treba opraviti po Direktivi 98/56/ES za okrasne rastline Chamaecyparis, Ligustrum vulgare in Euphorbia fulgens od leta 2002 do 2004.

(2) Poskuse in testiranje, ki je bilo opravljeno v letu 2002, bi bilo treba nadaljevati v letu 2003 –

SKLENILA:

Edini člen

Primerjalni poskusi in testiranje Skupnosti, ki se je začelo v letu 2002 na razmnoževalnem materialu okrasnih rastlin Chamaecyparis, Ligustrum vulgare in Euphorbia fulgens, se nadaljujejo v letu 2003 v skladu z Odločbo 2002/898/ES.

V Bruslju, 16. decembra 2002

Za Komisijo

David Byrne

Član Komisije

[1] UL L 226, 13.8.1998, str. 16.

[2] UL L 331, 15.12.2001, str. 101.

--------------------------------------------------
Odločba Komisije

z dne 25. novembra 2002

o spremembi Odločbe 2001/556/ES v zvezi s Kanado za želatino, namenjeno za prehrano ljudi

(notificirano pod dokumentarno številko K(2002) 4540)

(Besedilo velja za EGP)

(2002/926/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Odločbe Sveta št. 95/408/ES z dne 22. junija 1995 o pogojih za pripravo seznamov obratov v tretjih državah iz katerih države članice dovolijo uvoz določenih proizvodov živalskega porekla, ribiških proizvodov ali živih školjk, za vmesno obdobje [1], kakor je bila nazadnje spremenjena z Odločbo 2001/4/ES [2], in zlasti člena 2(4) Odločbe,

ob upoštevanju naslednjega:

(1) Začasni seznami obratov v tretjih državah, ki proizvajajo želatino, namenjeno za prehrano ljudi, so se pripravili z Odločbo Komisije 2001/556/ES z dne 11. julija 2001 o pripravi začasnih seznamov obratov v tretjih državah, od koder države članice dovoljujejo uvoz želatine, namenjene za prehrano ljudi [3].

(2) Kanada je zagotovila ime podjetja, ki proizvaja želatino za prehrano ljudi, za katero pristojni organi potrjujejo, da je skladno s predpisi Skupnosti.

(3) Začasni seznam tega podjetja se tako za Kanado lahko pripravi. Odločba 2001/556/ES bi se morala zato spremeniti.

(4) Ukrepi, predvideni s to odločbo, so v skladu z mnenjem Stalnega odbora za prehransko verigo ljudi in zdravstveno varstvo živali –

SPREJELA NASLEDNJO ODLOČBO:

Člen 1

V Prilogi k Odločbi 2001/556/ES se doda naslednja vrstica:

"País: CANADÁLand: CANADALand: KANADAΧώρα: ΚΑΝΑΔΑΣCountry: CANADAPays: CANADAPaese: CANADALand: CANADAPaís: CANADÁMaa: KANADALand: KANADA

1 | 2 | 3 | 4 |

3738 | Kenney & Ross Limited | Port Saxon | Nova Scotia" |

Člen 2

Ta odločba se začne uporabljati tretji dan po objavi v Uradnem listu Evropskih skupnosti.

Člen 3

Ta odločba je naslovljena na države članice.

V Bruslju, 25. novembra 2002

Za Komisijo

David Byrne

Član Komisije

[1] UL L 243, 11.10.1995, str. 17.

[2] UL L 2, 5.1.2001, str. 21.

[3] UL L 200, 25.7.2001 str. 23.

--------------------------------------------------
Odločba Komisije

z dne 24. junija 2002

o spremembi Odločbe 1999/120/ES o začasnih seznamih obratov v tretjih državah, iz katerih države članice odobrijo uvoz živalskih črev v zvezi z Ukrajino

(notificirano pod dokumentarno številko K(2002) 2226)

(Besedilo velja za EGP)

(2002/483/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Odločbe Sveta 95/408/ES z dne 22. junija 1995 o pogojih za pripravo seznamov obratov v tretjih državah iz katerih države članice dovolijo uvoz določenih proizvodov živalskega porekla, ribiških proizvodov ali živih školjk [1], kakor je bila nazadnje spremenjena z Odločbo 2001/4/ES [2], in zlasti člena 2(4) Odločbe,

ob upoštevanju naslednjega:

(1) Začasni seznami obratov tretjih držav, ki proizvajajo živalska čreva, so bili določeni z Odločbo Komisije 1999/120/ES [3], kakor je bila nazadnje spremenjena z Odločbo 2000/80/ES [4].

(2) Ukrajina je predložila ime obrata, ki proizvaja živalska čreva, in za katerega pristojni organi potrjujejo, da je v skladu s predpisi Skupnosti.

(3) Začasni seznam, na katerega se uvrsti ta obrat, se zato lahko sestavi za Ukrajino. Odločba 1999/120/ES naj se zato ustrezno spremeni.

(4) Ukrepi, predvideni s to odločbo, so v skladu z mnenjem Stalnega odbora za prehransko verigo ljudi in zdravstveno varstvo živali –

SPREJELA NASLEDNJO ODLOČBO:

Člen 1

V Prilogo k Odločbi 1999/120/ES se za Ukrajino doda naslednja vrstica:

País: UkrainaPaís: UcrainaLand: UkraineΧώρα: ΟυκρανίαCountry: UkrainePays: UkrainePaese: UcrainaLand: OekraïnePaís: UcrâniaMaa: UkrainaLand: Ukraina

1 | 2 | 3 | 4 | 5 |

UA 13 03 01 | Hinkel-Kogut | Wieś Berezec, Dystrykt Horodok | Region Lwów | |

Člen 2

Ta odločba se začne uporabljati 20. dan po objavi v Uradnem listu Evropskih skupnosti.

Člen 3

Ta odločba je naslovljena na države članice.

V Bruslju, 24. junija 2002

Za Komisijo

David Byrne

Član Komisije

[1] UL L 243, 11.10.1995, str. 17.

[2] UL L 2, 5.1.2001, str. 21.

[3] UL L 36, 10.2.1999, str. 21.

[4] UL L 30, 4.2.2000, str. 41.

--------------------------------------------------
Sklep Sveta

z dne 8. oktobra 2002

o spremembi Sklepa 98/566/ES o sklenitvi Sporazuma o vzajemnem priznavanju med Evropsko skupnostjo in Kanado

(2002/802/ES)

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti člena 133 v zvezi s členom 300(2), prvi pododstavek, prvi stavek, in člena 300(3), prvi pododstavek, prvi stavek, in (4) Pogodbe,

ob upoštevanju predloga Komisije,

ob upoštevanju naslednjega:

(1) Da se zagotovi učinkovito uresničevanje Sporazuma o vzajemnem priznavanju med Evropsko skupnostjo in Kanado [1] (v nadaljnjem besedilu "Sporazum") je treba spremeniti Sklep 98/566/ES [2], tako da se Komisijo pooblasti za sprejemanje vseh ukrepov, ki so potrebni za uresničevanje Sporazuma.

(2) Svet bi moral ohraniti pristojnost za odločanje o prenehanju veljavnosti sektorskih prilog –

SKLENIL:

Edini člen

Člen 3 Sklepa 98/566/ES se nadomesti z:

"Člen 3

1. Komisija zastopa Skupnost v Skupnem odboru in v mešanih sektorskih skupinah, ustanovljenih s sektorskimi prilogami, predvidenimi v členih XI in XII Sporazuma, pomaga pa ji posebni odbor, ki ga imenuje Svet. Komisija po posvetovanju s tem posebnim odborom obravnava imenovanja, uradna obvestila, izmenjave informacij in zaprosila za informacije, ki so določeni v Sporazumu.

2. Stališče Skupnosti v zvezi s sklepi, ki jih sprejme Skupni odbor, določi Svet s kvalificirano večino na predlog Komisije, ob upoštevanju prenehanja veljavnosti sektorskih prilog v skladu s členom XIX(2).

3. Stališče Skupnosti v Skupnem odboru ali, kjer je ustrezno, v mešanih sektorskih skupinah v vseh drugih primerih določi Komisija po posvetovanju s posebnim odborom iz odstavka 1."

V Luxembourgu, 8. oktobra 2002

Za Svet

Predsednik

T. Pedersen

[1] UL L 280, 16.10.1998, str. 3.

[2] UL L 280, 16.10.1998, str. 1.

--------------------------------------------------
Sklep Sveta

z dne 23. septembra 2002

o sklenitvi Konvencije med Evropsko skupnostjo in Agencijo ZN za pomoč in zaposlovanje palestinskih beguncev na Bližnjem vzhodu (UNRWA) o pomoči beguncem v državah Bližnjega vzhoda (2002 do 2005)

(2002/817/ES)

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti člena 181 v povezavi s prvim pododstavkom člena 300(3), in člena 300(4) Pogodbe,

ob upoštevanju predloga Komisije [1],

ob upoštevanju mnenja Evropskega parlamenta [2],

ob upoštevanju naslednjega:

(1) 10. konvencija [3], sklenjena z Agencijo ZN za pomoč in zaposlovanje palestinskih beguncev na Bližnjem vzhodu (UNRWA) je prenehala veljati 31. decembra 2001.

(2) Trenutna kriza na Srednjem vzhodu pomeni dodatno obremenitev za UNRWA.

(3) Pomoč Skupnosti UNRWA je pomemben element stabilizacije razmer na Srednjem vzhodu in predstavlja del boja proti revščini v državah v razvoju in zato prispeva k trajnostnemu gospodarskemu in socialnemu razvoju zadevnega prebivalstva in držav gostiteljic, v katerih prebivalstvo živi.

(4) Podpora ukrepov UNRWA bi verjetno prispevala k doseganju ciljev Skupnosti.

(5) Treba bi bilo skleniti novo konvencijo z UNRWA, da bi bilo še naprej mogoče zagotavljati pomoč Skupnosti kot del celovitega programa, ki nudi kontinuiteto.

(6) Treba bi bilo oblikovati primeren notranji postopek, da se zagotovi pravilno delovanje Konvencije. Zato je treba na Komisijo prenesti pooblastilo, da izvede dopolnitve, kjer Konvencija predvideva sprejetje dopolnitev po poenostavljenem postopku (izmenjava pisem) –

SKLENIL:

Člen 1

V imenu Skupnosti se odobri Konvencija med Evropsko skupnostjo in Agencijo ZN za pomoč in zaposlovanje palestinskih beguncev na Bližnjem vzhodu (UNRWA) o pomoči beguncem v državah Bližnjega vzhoda (2002 do 2005).

Besedilo Konvencije je priloženo temu sklepu.

Člen 2

Izvajanje programa Skupnosti za pomoč UNRWA v hrani ureja postopek, opredeljen v Uredbi Sveta (ES) št. 1292/96 z dne 27. junija 1996 o politiki pomoči v hrani in upravljanju pomoči v hrani ter posebnih aktivnostih v podporo varnosti preskrbe s hrano [4].

Člen 3

Komisija v posvetovanju s posebnim odborom potrdi dopolnitve Konvencije, kjer Konvencija predvideva sprejetje dopolnitev po poenostavljenem postopku (izmenjava pisem).

Člen 4

Ta sklep pooblašča predsednika Sveta, da imenuje pooblaščence za podpis Konvencije, ki zavezuje Skupnost.

V Bruslju, 23. septembra 2002

Za Svet

Predsednica

M. Fischer Boel

[1] UL C 203, 27.8.2002, str. 142.

[2] Mnenje z dne 3. septembra 2002 (še ni objavljeno v Uradnem listu).

[3] UL L 261, 7.10.1999, str. 36.

[4] UL L 166, 5.7.1996, str. 1. Uredba, kakor je bila spremenjena z Uredbo (ES) št. 1726/2001 (UL L 234, 1.9.2001, str. 10).

--------------------------------------------------